Správa Komisie Európskemu parlamentu a Rade o implementácii, fungovaní a účinnosti TLD „.eu“ /* KOM/2009/0303 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 26.6.2009 KOM(2009) 303 v konečnom znení SPRÁVA KOMISIE EURÓPSKEMU PARLAMENTU A RADE o implementácii, fungovaní a účinnosti TLD „.eu“ SPRÁVA KOMISIE EURÓPSKEMU PARLAMENTU A RADE o implementácii, fungovaní a účinnosti TLD „.eu“ (Text s významom pre EHP) 1. KONTEXT Cieľom zavedenia domény najvyššej úrovne (Top Level Domain, TLD) „.eu“ bolo poskytnúť osobám, organizáciám a podnikom so sídlom/bydliskom v Spoločenstve špecifickú celoeurópsku identitu na internete. Účelom tejto správy je informovať Európsky parlament a Radu o implementácii, účinnosti a fungovaní TLD „.eu“, ako sa ustanovuje v článku 8 nariadenia (ES) č. 733/2002[1]. Správa je zameraná na najnovší vývoj týkajúci sa TLD „.eu“, od vypracovania predošlej správy 6. júla 2007[2] do 31. marca 2009. 2. RÁMEC „.EU“ 2.1. Právny rámec Právny rámec „.eu“ pozostáva z vyššie spomínaného nariadenia (ES) č. 733/2002 o implementácii TLD „.eu“ a nariadenia Komisie (ES) č. 874/2004 z 28. apríla 2004, ktorým sa stanovujú pravidlá verejnej politiky. Tieto dva predpisy dopĺňa množstvo rozhodnutí Komisie týkajúcich sa výberu a určenia registra. Register takisto vytvoril množstvo administratívnych predpisov, ktoré upravujú jeho každodennú činnosť pri registrácii doménových mien. Aby sa zohľadnilo zavedenie regulačného postupu s kontrolou, nariadenie (ES) č. 733/2002 sa zmenilo a doplnilo nariadením Európskeho parlamentu a Rady (ES) č. 1137/2008 z 22. októbra 2008. Rumunsko a Bulharsko pristúpili k Európskej únii 1. januára 2007, a tak museli dostať možnosť zaregistrovať si doménové mená, ktoré pre nich boli predtým rezervované. Aby sa zabezpečila právna zrozumiteľnosť, nariadením Komisie (ES) č. 1255/2007 sa zmenila príloha k nariadeniu 874/2004 obsahujúca zoznam názvov (mien), ktoré si jednotlivé členské štáty môžu registrovať. Komisia tiež zistila, že je potrebné zmeniť a doplniť nariadenie Komisie (ES) č. 874/2004, aby sa zosúladilo s požiadavkami IDN v rámci „.eu“. 2.2. Hlavné zásady Právny rámec „.eu“ stanovuje rozdelenie povinností medzi Komisiu a register „.eu“. Register „.eu“ je nezisková organizácia, ktorá nezávisle spravuje a riadi TLD „.eu“ v súlade so zásadami nezasahovania, samosprávy a samoregulácie[3]. Komisii bol zverený výkon všeobecného dohľadu. Komisia najmä nie je oprávnená prijímať rozhodnutia týkajúce sa konkrétnych doménových mien a nie je ani odvolacím orgánom pre rozhodnutia prijaté registrom. Navyše TLD „.eu“ je založená na modeli register-registračné miesto, pri ktorom je register poverený správou TLD „.eu“ vrátane údržby príslušných databáz, pričom akreditované registračné miesta (registrátori) pôsobia ako agenti ponúkajúci svoje registračné služby žiadateľom o registráciu (registrantom). Samotný register nesmie byť registrátorom[4]. Týmto prístupom sa podporuje konkurencieschopnosť na trhu doménových mien, na ktorom majú registrátori tendenciu diverzifikovať svoju ponuku, aby uspokojili rôzne potreby registrantov a súčasne zabezpečili konkurencieschopné ceny. 2.3. Register Európsky register internetových domén (EURid), neziskovú organizáciu so sídlom v Diegeme v Belgicku, dezignovala Komisia ako register TLD „.eu“ na základe výzvy na vyjadrenie záujmu 21. mája 2003[5]. EURid bol založený v apríli 2003. Jeho členmi sú organizácie, ktoré prevádzkujú národné TLD pre Belgicko, Taliansko, Švédsko, Českú republiku a Slovinsko, ako aj ISOC-ECC (Internet Society European Chapters Coordinating Council, Koordinačná rada európskych kapitol internetovej spoločnosti) a Businesseurope (konfederácia európskych federácií so vzťahom k priemyslu). Ako sa ustanovuje v nariadení (ES) č. 733/2002[6], 12. októbra 2004 Komisia podpísala s EURidom zmluvu o koncesii na poskytovanie služieb (ďalej len „zmluva“) na počiatočné obdobie piatich rokov s možnosťou obnovenia[7]. Komisia v zastúpení Európskeho spoločenstva a EURid 12. decembra 2008 podpísali doplnkovú zmluvu, ktorou sa ustanovuje obnovenie súčasnej zmluvy na ďalšie obdobie piatich rokov čiže do 12. októbra 2014. Táto doplnková zmluva nadobudne platnosť po uplynutí platnosti súčasnej zmluvy čiže 12. októbra 2009. 3. REGISTRÁCIA A POUžÍVANIE DOMÉN „.EU“ Efektívnosť systému TLD „.eu“ možno merať na základe dvoch ukazovateľov: počtu registrovaných doménových mien a výkonnosti registra. 3.1. Počet registrovaných doménových mien „.eu“ v globálnom kontexte Doména najvyššej úrovne „.eu“ sa pre verejnú registráciu otvorila 7. apríla 2006. O tri roky neskôr bolo zaregistrovaných vyše tri milióny domén „.eu“, čím sa z „.eu“ stala štvrtá najpopulárnejšia TLD s kódom krajiny v Európe a deviata najpopulárnejšia TLD na svete. Tieto čísla potvrdzujú úspešnosť „.eu“ z hľadiska získavania verejnej priazne. Medzi európskymi TLD s kódom krajiny (ccTLD) prekonávajú „.eu“ len ccTLD Nemecka („.de“), Spojeného kráľovstva („.uk“) a Holandska („.nl“). V celosvetovom meradle sa môžu väčším počtom registrácií pýšiť iba generické TLD „.com“, „.net“, „.org“ a „.info“, ako aj čínske ccTLD („.cn“) a uvedené tri európske ccTLD (pozri prílohu 1). Rozdelenie podľa krajín registrantov Väčšina domén „.eu“ bola registrovaná v najľudnatejších krajinách a v krajinách so silnou tradíciou registrácie a používania domén. Najväčší dopyt po doménových menách „.eu“ bol v Nemecku (30 % domén „.eu“), Holandsku (14 %), Spojenom kráľovstve (12 %), Francúzsku (8 %) a Poľsku (6 %)[8] (pozri prílohu 2). Rast Po pôsobivom náraste registrácií doménových mien v priebehu ranej fázy v roku 2006 sa TLD „.eu“ konsolidoval a rýchlosťou rastu pripomína ostatné európske ccTLD (+11 % v roku 2007 a +11 % v roku 2008). Dôvody tohto vývoja sú dvojaké: i) na jednej strane registrácia nových domén sa postupne spomaľuje na normálnu úroveň po skončení ranej fázy a ii) na druhej strane pôvodné výnimočne vysoké hodnoty obnovovania vyše 80 % sa už približujú priemeru odvetvia (v súčasnosti 72 %). Zatiaľ čo celkový rast registrácií dosahujúci za obdobie 2006-2008 22 % možno hodnotiť s uspokojením, obzvlášť pôsobivý bol v Poľsku (+149 %), Litve (142 %), Luxembursku (+95 %) a v Írsku (+94 %) (pozri prílohu 3). „.eu“ rástla súčasne s inými európskymi TDL Stojí za povšimnutie, že rast „.eu“ sa zaznamenal v rovnakom čase , ako nárast počtu národných doménových mien v členských štátoch. Napríklad v roku 2008 rast registrácií v rámci domény najvyššej úrovne Nemecka („.de“) bol 7 %, zatiaľ čo „.uk“ (Spojené kráľovstvo) a „.nl“ (Holandsko) narástli približne o 11 % a 18 %. To je v súlade s cieľom TLD „.eu“ poskytnúť osobám so sídlom/bydliskom v EÚ možnosť skutočne európskej internetovej identity, ktorá by mala skôr doplniť než nahradiť existujúce kódy krajín TLD (ccTLD) v EÚ. 3.2. Používanie domén „.eu“ Registrácia a používanie Rastie trend používania domén „.eu“ okamžite po ich zaregistrovaní, ako protikladu k ich registrácii len na účel preventívneho opatrenia. Doménové mená „.eu“ sa stávajú bežnou črtou európskeho kyberpriestoru a elektronického trhoviska. Mimoriadnu popularitu dosahuje „.eu“ medzi malými a strednými podnikmi. Okrem toho veľké a známe organizácie, ale aj nevládne organizácie a osoby so sídlom/bydliskom v EÚ v čoraz väčšej miere používajú doménové mená „.eu“, ktoré si zaregistrovali[9]. Celé webové lokality inštitúcií EÚ a ich e-mailové adresy prešli na „.eu“ 9. mája 2006. Od toho dňa inštitúcie EÚ ponúkajú jednotné prístupové miesto pre všetky osoby, organizácie i podniky so sídlom/bydliskom v EÚ v rámci TLD „.eu“. http://europa.eu. Okrem európskych orgánov, inštitúcií a agentúr používajú doménové mená „.eu“ v čoraz väčšej miere aj programy a projekty financované Európskou úniou. Oficiálne webové stránky švédskeho predsedníctva EÚ nájdete pod doménovým menom „.eu“: www.se2009.eu. Okrem toho prieskum uskutočnený registrom ukázal, že približne 80 % všetkých doménových mien „.eu“ vedie k fungujúcim webovým stránkam alebo e-mailovým serverom[10]. Spomedzi fungujúcich webových stránok iba pätina automaticky presmerovala návštevníka na inú stránku alebo URL; z týchto údajov vyplýva, že doménové mená „.eu“ sa aktívne využívajú v prevažnej väčšine prípadov. Informovanosť o TLD a jej imidž V porovnaní s väčšinou európskych ccTLD vytvorených v deväťdesiatych rokoch minulého storočia možno na „.eu“ pozerať ako na nováčika. Preto neprekvapuje, že z hľadiska vnímania „.eu“ zaostáva za inými TLD. Prieskum uskutočnený registrom[11] ukázal, že 79 % používateľov internetu v Európe pozná pojmy doména najvyššej úrovne a doménových mien a že 63 % vie o existencii „.eu“. 45 % používateľov internetu vie, že ako osoby so sídlom/bydliskom v EÚ si môžu zaregistrovať doménu „.eu“ a 11 % uvažuje o možnosti registrácie doménového mena v rámci tejto TLD. Treba dodať, že domény „.eu“ majú dobrú povesť. Podľa ďalšieho prieskumu[12], vykonaného pre EURid, používatelia nielenže vnímajú „.eu“ ako skutočnú európsku internetovú identitu, ale sú tiež presvedčení, že domény „.eu“ sú inovačné a moderné. 4. VÝKONNOSť REGISTRA 4.1. Služby a poplatky Počas posledných dvoch rokov register pracoval na ďalšom zlepšení služieb pre registrátorov. Register poskytuje služby registrátorom vo všetkých oficiálnych jazykoch Európskej únie. Okrem svojho hlavného sídla v Diegeme (Belgicko) otvoril EURid pobočky v Štokholme, Prahe a Pise, aby bol bližšie k registrátorom. Keďže domény „.eu“ ponúka asi 1000 akreditovaných registrátorov „.eu“, pravidelné výmeny informácií medzi registrom a registrátormi sú dôležité, register tak získava prehľad o potrebách a vývoji trhu. Na ten účel boli vytvorené dva poradné orgány pozostávajúce zo zástupcov registrátorov, Poradného výboru pre registrátorov (Registrar Advisory Board, RAB) a panelu pre požiadavky registrátorov (Registrar Requirements Panel, RRP). RAB poskytuje poradenstvo správnej rade EURid v obchodných otázkach, zatiaľ čo RRP sa sústreďuje na technické záležitosti. Okrem toho register zriadil v septembri 2008 službu podpory s nepretržitou prevádzkou pre komunitu registrátorov, čím zabezpečil dvadsaťštyrihodinovú podporu. Zdá sa, že služby, ktoré poskytuje register registrátorom, sú uspokojivé: podľa prieskumu vykonaného pre register viac ako 90 % registrátorov, ktorí odpovedali, bolo spokojných alebo veľmi spokojných s podporou EURid-u a 86 % nevidelo potrebu zlepšenia systému registrácií[13]. Registrátori by však privítali zlepšenia v istých oblastiach, ako sú postupy predaja a prenosu doménových mien a sledovanie zmien implementovaných prostredníctvom vydaní systému. V apríli 2007 EURid prijal kódex správania, ku ktorému sa môžu registrátori prihlásiť na dobrovoľnom základe. Prihlásení registrátori sa zaviažu, že budú dodržiavať podmienky uvedené v charte kódexu, a na oplátku získajú právo používať oficiálne logo účastníka, ktorým sa potvrdzuje, že ponúkajú najlepšie služby v svojej triede. Poplatky a ceny Komisia sledovala registračné poplatky za „.eu“, pričom zohľadňovala finančnú situáciu registra, ako aj celkový kontext TLD. Vďaka veľkému záujmu o „.eu“ a vysokému počtu registrácií register úspešne znížil veľkoobchodné poplatky za registráciu: 1. januára 2007 sa registračný poplatok a ročný obnovovací poplatok znížil z 10 EUR na 5 EUR. Ďalšie zníženie na 4 EUR nadobudlo účinnosť 1. februára 2008. Komisia bude ďalej sledovať situáciu a vždy keď to bude únosné, navrhne registru ďalšie zníženie[14]. Treba poznamenať, že register účtuje veľkoobchodné poplatky akreditovaným registrátorom „.eu“ a tí zase stanovia svoje vlastné maloobchodné ceny registrantom. Mnohí registrátori zahŕňajú do balíkov svojich služieb napríklad webhosting a balíčky elektronickej pošty. V súčasnosti sa účinné maloobchodné ceny za doménové meno v rámci „.eu“ začínajú okolo úrovne 5 EUR, čo v nijakom prípade nie je vyššia cena než najnižšie dostupné trhové ceny za „.com“, „.net“, „.uk“, „.de“ a iné významnejšie domény najvyššej úrovne. 4.2. Finančná udržateľnosť Komisia sledovala finančnú situáciu registra, ktorá je kľúčovým komponentom udržateľnosti „.eu“. Väčší úspech registrácií, než sa očakával, priniesol príjmy, ktoré doteraz prevyšovali výdavky. Komisia na tento vývoj reagovala v súlade s príslušnými ustanoveniami právneho rámca a zmluvy. V prvom rade Komisia požiadala EURid, aby vopred určil a naplánoval svoje investície a primeranú úroveň rezerv na priebežnom ročnom základe. Príspevok na tieto položky potom register každý rok vyčlení z prebytku a jeho zvyšok prevedie do rozpočtu Spoločenstva. Komisia zároveň požiadala register, aby priebežne analyzoval možnosť zníženia veľkoobchodného registračného poplatku (pozri vyššie). Takéto zníženie je potrebné na zohľadnenie znižujúcich sa nákladov na doménové meno v dôsledku rastúceho objemu registrácií. Okrem toho zníženie poplatku je najlepším spôsobom, ako obmedziť prevediteľný prebytok so zámerom nechať namiesto toho peniaze držiteľom domén. Treba poznamenať, že na zabezpečenie finančnej udržateľnosti registra je potrebné, aby ročné príjmy vždy pokrývali ročné výdavky plus prostriedky potrebné na investície a rezervy aj v prípade, ak by sa počet registrácií – alebo ich nárast – zmenšoval. Zásada obozretnosti si preto vyžaduje, aby znižovanie poplatkov nasledovalo až po znížení nákladov, a nie pred ich znížením. Výsledkom tohto prístupu bolo, že register postupne znižoval veľkoobchodné poplatky v súlade s nárastom objemu registrácií, ale s istým oneskorením. Jeho prebytok sa následne takisto znižoval bez toho, že by to ohrozilo finančnú udržateľnosť. V roku 2006 dosiahol prebytok 11,3 milióna EUR, z čoho 8,9 milióna EUR sa previedlo do rozpočtu Spoločenstva. V roku 2007 dosiahol prebytok 10,9 milióna EUR, z čoho sa previedlo 6,9 milióna EUR Predbežné čísla za rok 2008 naznačujú, že prebytok dosiahne výšku približne 5 miliónov EUR, z čoho register prevedie do rozpočtu Spoločenstva približne 4 milióny EUR. Sumy, ktoré sa neprevedú do rozpočtu Spoločenstva, sa buď investujú na účel zlepšenia kvality služieb, alebo sa využijú na vytvorenie zodpovedajúcich rezerv. Prevádzka registra teda v období, ktorým sa zaoberá správa, bola založená na zdravom finančnom základe. Prevádzkové príjmy prevýšili prevádzkové výdavky a prebytok stačil na pokrytie investičných potrieb a záväzkov. 4.3. Zabezpečenie obchodnej kontinuity a pružnosti V priebehu uplynulých dvoch rokov register ďalej modernizoval svoje technické systémy. Jednou z kľúčových požiadaviek bolo zlepšenie pružnosti zabezpečením redundancie všetkých kľúčových prevádzok. V tomto kontexte register modernizuje svoju zrkadlovú lokalitu umiestnenú v Prahe, ktorá umožňuje plnú replikáciu funkcií hlavnej lokality. Okrem toho register implementoval technológiu Anycast, ktorá umožňuje rozšíriť po celom svete duplikáty serverov mien „.eu“. Možnosť vyhnúť sa špecifickému bodu zlyhania v infraštruktúre registra má zvýšiť stabilitu v prípade, ak jeden z týchto serverov prestane fungovať alebo sa stane nedosiahnuteľný. Každú z dvoch anycastových sietí, ktoré využíva EURid, prevádzkuje iný poskytovateľ. Táto heterogénnosť ďalej posilňuje stabilitu a robustnosť domény „.eu“. Ako sa požaduje v zmluve, register pripravil plán na zabezpečenie kontinuity činnosti (Business Continuity Plan, BCP) vrátane analýzy kľúčových funkcií registra a s nimi súvisiacich rizík a protiopatrení. Obsahuje aj plán krízového manažmentu, ako aj scenáre kontinuity činnosti a postupy týkajúce sa konkrétnych druhov ohrození. Audit BCP vykonal nezávislý audítor. Účelom tohto posúdenia bolo overiť, ako EURid plánuje zabezpečenia kontinuity činnosti v porovnaní s osvedčenými postupmi odvetvia. V správe sa potvrdzuje, že EURid pracuje na implementovaní opatrení na zabezpečenie nepretržitosti prevádzky, a vyplýva z nej, že tento proces ešte nebol ukončený. Navyše EURid informoval Komisiu o svojich opatreniach na zvýšenie spoľahlivosti svojho prevádzkového systému zvýšením pružnosti a výkonnosti databázy i registračnej služby. 4.4. Spory o doménové mená Vzhľadom na potenciálne vysokú obchodnú hodnotu niektorých doménových mien nezriedka dochádza k právnym sporom v tejto oblasti. Postup alternatívneho riešenia sporov Právny rámec „.eu“ obsahuje postup alternatívneho riešenia sporov (Alternative Dispute Resolution, ďalej len „ADR“) s cieľom riešenia sporov týkajúcich sa doménových mien v rámci TLD „.eu“. Tento systém poskytuje zúčastneným stranám procesné záruky a uplatňuje sa bez toho, aby bolo dotknuté akékoľvek súdne konanie, na začatie ktorého môže dať podnet ktorákoľvek zúčastnená strana proti držiteľovi doménového mena alebo proti rozhodnutiu registra. EURid určil pražský Rozhodcovský súd pri Hospodárskej komore Českej republiky a Agrárnej komore Českej republiky (ďalej len „český rozhodcovský súd“) ako subjekt ADR v sporoch týkajúcich sa doménových mien „.eu“. V právnom rámci „.eu“ sa spory v rámci systému ADR týkajúce sa „.eu“ môžu iniciovať: i) na základe zlého úmyslu alebo protiprávnej registrácie tretích strán alebo ii) proti rozhodnutiu prijatému registrom. Žaloby možno podávať v ktoromkoľvek z oficiálnych jazykov EÚ. Výška poplatkov za konania v rámci ADR je založená na zásade úhrady nákladov. Poplatky za ADR sa od roku 2006 niekoľkokrát znížili a začínajú sa na úrovni 1 300 EUR[15], vďaka čomu znesú porovnanie s poplatkami, ktoré požadujú podobné rozhodcovské orgány[16]. Počet prípadov ADR, ktoré sa dostali pred český rozhodcovský súd, významne klesol z približne 200 za štvrťrok v roku 2006 na približne 25 za štvrťrok v súčasnosti. Počas úvodnej fázy sa väčšina sporov viedla proti registru (približne 73 %), kým ostatné sa viedli proti držiteľom doménových mien „.eu“. Situácia sa medzitým obrátila: v súčasnosti sa väčšina sporov vedie proti držiteľom doménových mien „.eu“. To potvrdzuje, že pôvodný vysoký počet sporov týkajúcich sa doménových mien súvisel s registráciami v ranom období, keď žalujúce strany napádali rozhodnutia registra s odkazom na validovanie skorších práv držiteľov doménových mien „.eu“[17]. Súdne spory týkajúce sa údajných protiprávnych registrácií doménových mien EURid je stranou v súdnom spore pred vnútroštátnymi súdnymi dvormi v Belgicku a v Grécku. Tieto spory sa týkajú údajného skladovania doménových mien[18]. V jednom prípade belgický súd žiadal, aby EURid v rámci predbežného opatrenia odblokoval približne 74 000 doménových mien pod hrozbou pokuty 25 000 EUR za doménové meno za každú hodinu zdržania. EURid poslúchol tento súdny príkaz s výnimkou 20 doménových mien, pri ktorých uviedol ako dôvod, že v súvislosti s nimi prebiehajú konania ADR. To potom viedlo k zablokovaniu bankových účtov EURid-u do výšky 4 190 000 EUR (čo sa rovnalo 1 % žiadanej pokuty). Spor ešte prebieha a hlavné pojednávanie doteraz neprebehlo. 4.5. Spory pred Európskym súdnym dvorom Pokiaľ ide o spory týkajúce sa „.eu“ pred Európskym súdnym dvorom, na ktorých sa zúčastňuje Komisia, v spore o meno „Galileo“, v ktorom bola napadnutá legitimita rezervovania mena „galileo.eu“ pre inštitúcie a orgány Spoločenstva, Súd prvej inštancie zamietol v roku 2007 žiadosť ako neprípustnú (T-46/06). V odvolacom procese proti rozhodnutiu Súdu prvej inštancie v tomto spore Európsky súdny dvor potvrdil toto rozhodnutie (C-483/07). V druhom spore „Inet Hellas“, ktorý ešte prebieha pred Súdom prvej inštancie, žalobca napáda výklad nariadenia Komisie (ES) č. 874/2004, pokiaľ ide o zákaz registrovania dvojpísmenových doménových mien reprezentujúcich krajiny, ktoré nie sú členmi EÚ (T-107/06). Okrem toho Oberster Gerichtshof v Rakúsku sa obrátil na Európsky súdny dvor s otázkami týkajúcimi sa predbežného rozhodnutia o výklade nariadenia (ES) č. 874/2004 (C-569/08). Spor ešte prebieha. 4.6. Internacionalizované doménové mená (IDN) Registrácia doménových mien v rámci TLD „.eu“ je zatiaľ možná len s použitím znakov štandardnej latinky: „a“ až „z“, číslice „0“ až „9“ a „-“[19]. V právnom rámci „.eu“ sa stanovuje, že internacionalizované doménové mená (IDN) sa majú zaviesť, len čo to bude technicky možné[20]. Pretože registrácia doménových mien v rámci TLD je teraz možná, EURid pripravuje zavedenie IDN v rámci TLD „.eu“, čo umožní používanie znakov s diakritikou, ako sú „é“, „ö“, „ç“ alebo „č“ a nelatinkových typov písma. Po tom, ako sa právny rámec upraví tak, aby zohľadňoval požiadavky IDN[21], sa očakáva, že IDN v rámci TLD „.eu“ sa začne zavádzať v priebehu roku 2009. 5. ZÁVERY Tri roky po svojom zavedení sa doména najvyššej úrovne „.eu“ presadila ako úspešná voľba pre Európanov pri výbere internetovej identity. Pri existencii viac ako troch miliónov domén „.eu“ prekonala očakávania a pevne sa usadila medzi desiatimi poprednými svetovými TLD. Po počiatočnom náraste registrácií rastie trend používania domén „.eu“ okamžite po ich zaregistrovaní, ako protikladu k ich registrácii len na účel preventívneho opatrenia a odloženiu rozhodnutia o ich použití na neskôr. Podniky, organizácie a jednotlivci si dnes stále častejšie vyberajú doménové mená „.eu“ pre jedinečné prínosy, ktoré ponúkajú. Počet doménových mien, o ktoré sa vedú spory, sa trvalo znižuje a systém ADR sa považuje za účinný prostriedok ochrany práv registrantov. Navyše register funguje hladko a v súlade s osvedčenými postupmi priemyselného odvetvia. Register však napriek tomu v nadchádzajúcich rokoch čaká celý rad výziev. Najbližším dôležitým medzníkom bude zavedenie IDN. Neskôr príde na rad zavedenie nových generických TLD, ako aj neisté hospodárske prostredie, ktoré by mohli obmedziť rast „.eu“. Preto sa vyžaduje proaktívny strategický prístup. Register by mal najmä pracovať na ďalšom zvyšovaní informovanosti o existencii TLD „.eu“ a posilnení jej viditeľnosti. Tým vyvolá záujem o ďalšie registrácie a zároveň podľa možnosti podporí prijímanie webových sídel „.eu“ renomovanými podnikmi a organizáciami. Vzhľadom na dynamickú povahu prostredia TLD by register mal aj naďalej udržiavať a rozširovať svoj dialóg a výmenu informácií s internetovou komunitou. To registru umožní určiť vývoj na príslušnom trhu a pokračovať v prijímaní osvedčených postupov. Komisia bude naďalej pozorne sledovať vývoj TLD „.eu“ a pritom zabezpečovať, aby vyhovoval potrebám osôb, organizácií a podnikov so sídlom/bydliskom v EÚ. PRÍLOHY PRÍLOHA 1: DESAŤ NAJVÄČŠÍCH DOMÉN NAJVYŠŠEJ ÚROVNE PODĽA POČTU REGISTROVANÝCH DOMÉNOVÝCH MIEN (STAV V MARCI 2009) TLD | Počet Registrovaných domén | .com | 79 439 607 | .cn | 13 854 687 | .de | 12 652 025 | .net | 12 099 536 | .org | 7 472 142 | .uk | 7 382 123 | .info | 5 137 681 | .nl | 3 285 095 | .eu (*) | 3 049 034 | .biz | 2 025 576 | Zdroj: http://domainsinfo.fr/. (*) Počet registrácií .eu sa denne aktualizuje na: http://www.eurid.eu/en/about/facts-figures/statistics. PRÍLOHA 2: POČET DOMÉN .EU PODĽA KRAJÍN, V KTORÝCH MAJÚ SÍDLO/BYDLISKO REGISTRANTI (STAV V MARCI 2009) Krajina | Počet domén .eu v marci 2009 | Rakúsko | 74 767 | Belgicko | 92 404 | Bulharsko | 9 578 | Cyprus | 53 051 | Česká republika | 82 020 | Dánsko | 45 167 | Estónsko | 8 179 | Fínsko | 14 876 | Francúzsko | 251 744 | Nemecko | 930 467 | Grécko | 25 169 | Maďarsko | 29 148 | Írsko | 59 612 | Taliansko | 166 454 | Lotyšsko | 7 166 | Litva | 9 416 | Luxembursko | 27 256 | Malta | 2 916 | Holandsko | 415 474 | Poľsko | 176 328 | Portugalsko | 11 789 | Rumunsko | 20 204 | Slovensko | 18 609 | Slovinsko | 6 385 | Španielsko | 70 390 | Švédsko | 81 979 | Spojené kráľovstvo | 377 820 | Zdroj: EURid. PRÍLOHA 3: NÁRAST DOMÉN .EU V ROKOCH 2006 – 2008 PODĽA KRAJÍN, V KTORÝCH MAJÚ SÍDLO/BYDLISKO REGISTRANTI Krajina | Nárast domén .eu 2006-2008* | Rakúsko | +27 % | Belgicko | +23 % | Bulharsko** | +58 % | Cyprus | -41 % | Česká republika | +65 % | Dánsko | +18 % | Estónsko | +43 % | Fínsko | +57 % | Francúzsko | +56 % | Nemecko | +19 % | Grécko | +44 % | Maďarsko | +32 % | Írsko | +94 % | Taliansko | +14 % | Lotyšsko | 0 % | Litva | +142 % | Luxembursko | +95 % | Malta | -85 % | Holandsko | +36 % | Poľsko | +149 % | Portugalsko | -2 % | Rumunsko** | +40 % | Slovensko | +74 % | Slovinsko | +71 % | Španielsko | +33 % | Švédsko | -10 % | Spojené kráľovstvo | -14 % | EU | +22 % | *od 31. 12. 2006 do 31. 12. 2008 ** Čísla za Bulharsko a Rumunsko sa týkajú rokov 2007 – 2008, pretože registrácia domén „.eu“ sa začala až po ich pristúpení k EÚ 1. januára 2007. Zdroj: EURid. [1] Nariadenie Európskeho parlamentu a Rady (ES) č. 733/2002 z 22. apríla 2002 o zavedení domény najvyššej úrovne „.eu“ (Ú. v. ES L 113, 30.4.2002, s. 1) zmenené a doplnené nariadením Európskeho parlamentu a Rady (ES) č. 1137/2008 z 22. októbra 2008 o prispôsobení určitých nástrojov, na ktoré sa vzťahuje postup ustanovený v článku 251 zmluvy, rozhodnutiu Rady 1999/468/ES, pokiaľ ide o regulačný postup s kontrolou – Prispôsobenie právnych aktov regulačnému postupu s kontrolou – Prvá časť (Ú. v. EÚ L 311, 21.11.2008, s. 1). [2] KOM(2007)385 v konečnom znení, (Ú. v. EÚ C 191, 17.8.2007, s. 17)http://eur-lex.europa.eu/LexUriServ/LexUriServ.do?uri=COM:2007:0385:FIN:EN:PDF. [3] Pozri odôvodnenie 9 nariadenia (ES) č. 733/2002. [4] Článok 3 ods. 4 nariadenia (ES) č. 733/2002. [5] Rozhodnutie Komisie 2003/375/ES z 21. mája 2003 o dezignovaní registra „.eu“ TLD (Ú. V. EÚ L 128, 24.5.2003, s. 29). [6] V článku 3 ods. 1 sa uvádza, že „Zmluva medzi Komisiou a registrom je časovo limitovaná a môže sa obnoviť“. [7] Ďalšie informácie o EURid-e sú na adrese http://www.eurid.eu/content/view/12/26/lang,en/ [8] Najnovšie údaje s rozdelením podľa štátov sú k dispozícii na adrese:http://www.eurid.eu/en/press-room/facts-figures. [9] Príklady aktívneho využívania doménových mien „.eu“ nájdete na: http://www.eurid.eu/en/press-room/why-eu. [10] http://www.eurid.eu/files/2007_q1_report.pdf. [11] http://www.eurid.eu/en/content/two-thirds-online-europeans-are-aware-eu . [12] https://www.centr.org/main/4607-CTR/version/default/part/AttachmentData/data/Admin14%20-%20Linden-%20.eu%20branding%20study.pdf. [13] http://www.eurid.eu/en/content/eu-registrars-are-generally-satisfied-eurid-give-some-suggestions-improvements. [14] V článku 4 ods. 2 písm. c) nariadenia (ES) č. 733/2002 sa ustanovuje, že register „ukladá poplatky, ktoré sa priamo týkajú vyvolaných nákladov“. Okrem toho v článku I ods. I bode 6 zmluvy o koncesii na poskytovanie služieb sa uvádza, že „ak sa zaznamená prebytok, ktorý sa neinvestuje na účely zvýšenia kvality služieb, takýto prebytok sa prevedie na účet Spoločenstva v každom roku, v ktorom vznikne. Do úvahy sa zoberie potreba zabezpečiť primeranú prevádzkovú rezervu“. [15] Zdroj: český rozhodcovský súd: http://adr.eu/arbitration_platform/fees.php. [16] Poplatky, ktoré si účtuje WIPO (World Intellectual Property Organisation) sa začínajú od 1 500 USD (http://www.wipo.int/amc/en/domains/fees/index.html). [17] Ako sa uvádza v nariadení Komisie (ES) č. 874/2004, držitelia skorších práv uznaných alebo ustanovených vnútroštátnymi a/alebo spoločenstvovými právnymi a verejnými orgánmi čerpali výhody zo špecifického časového obdobia („sunrise period“ alebo „raného obdobia“), počas ktorého sa registrácia ich doménových mien rezervovala výlučne pre takýchto držiteľov uznaných skorších práv a verejné orgány. [18] Skladovanie doménových mien je prax prostredníctvom ktorej niektorí registrátori získavajú kontrolu nad doménovými menami so zámerom držať ich „na sklade“ s cieľom ďalšieho využitia a/alebo zisku. Majiteľ takéhoto skladu sa zvyčajne neskôr pokúša predať doménové meno za neúmerne vysokú cenu. [19] Pozri aj Podmienky EURid-u, oddiel 2.2: http://www.eurid.eu/files/trm_con_EN.pdf. [20] V článku 6 nariadenia Komisie (ES) č. 874/2004 sa ustanovuje, že register vykoná registráciu doménových mien všetkými abecednými znakmi úradných jazykov, ak sú k dispozícii primerané medzinárodné normy. [21] Ú. v. EÚ L xxx, xx.xx.2009 (zatiaľ nezverejnené).